次韻北澗禪師留別
作者：高斯得
朝代：宋

paragraphs: 維北有深澗，其中貯幽泉。
茲泥不可滓，萬境涵澄鮮。
老人挹其流，濁世相周旋。
清寒滌腴膩，八解不敢專。
我來宿招提，踰月從金仙。
解后澗瀕老，筆力回百川。
參寥一以去，詩宗久無傳。
阿師佩密印，絕後如光前。
禪房竹色靜，秋深暑將闌。
雙巖儻入夢，寄予白雲篇。